**Доклад на Настоятелството**

**за дейността на НЧ „Боян Пенев – 1949 г.” през 2018 г.**

Докладът на НЧ „Боян Пенев – 1949 г.” е разработен в съответствие на изискванията на чл. 26а, ал. 4 от Закона за народните читалища и представя дейността на читалището през 2018 година.

Основните цели в дейността на читалището са регламентирани и произтичат от Закона за народните читалища и от Общинската културна политика, осъществяваща се на основание на действащата нормативна уредба и отразена в Общинския културен календар. Те са насочени към обогатяване на културния живот в общината и удовлетворяване на потребностите на гражданите.

В тази връзка НЧ „Боян Пенев – 1949 г.” се стреми да предоставя на своите потребители разнообразни дейности.

**БИБЛИОТЕЧНА ДЕЙНОСТ**

Една от най-важните и основни задачи на читалището е уреждането и поддържането на **библиотека**, чиято задача е да бъде посредник между информацията и отделния потребител.

В края на 2018 г. библиотечният фонд на читалищната библиотека наброяваше 17 298 библиотечни единици. Новонабавената литература е 567 броя, на обща стойност 5 467,40 лв., като от тях 226 бр. са новозакупени, а 341 бр. са от дарения. Най-големият дарител на библиотеката отново е Валя Стефанова, която редовно дарява нови издания художествена литература. Новонабавената литература е закупена по спечелен проект към Министерството на културата по програма „Българските библиотеки – съвременни центрове за четене и информираност”. Броят на читателите е 393, на посещенията – 2890, а на раздадената литература – 5 749 бр.

Най-ценното в една библиотека са не само книгите, но и нейните читатели. Затова ние се стремим да привличаме децата от най-ранна детска възраст. Децата обичат да се отнасят с тях като възрастни. Самият факт, че записват в читателската карта техните имена и може би за първи път в живота си полагат подпис е не само вълнуващ, но и изисква от тях отговорност. Децата от детските градини в квартала посещават библиотеката и се запознават с работата ú и с възможностите, които тя предоставя. А когато станат първи клас те се записват като читатели в библиотеката.

Благодарение на добрата комуникация читалище – училище и през 2018 г. осъществихме различни инициативи за привличане на нови читатели и за насочване на интереса към четенето. Тези инициативи провеждаме с учениците от начална степен на СУ „Васил Левски”. Ето и някой от тях: В света на дивите животни с приказките на Емилиян Станев; Магията на детството в приказките на Ран Босилек; Межд. ден на книгата и авторското право – „Литературни игри” и „Забавното четене”; По следите на приказките; Забавна лятна викторина „Загадка с наградка”; Седмица на четенето – Моето запознанство с библиотеката. Информацията, която получават децата се поднася по по-забавен начин, под формата на литературни игри, кръстословици и викторини.

**КУЛТУРНО – ПРОСВЕТНА ДЕЙНОСТ**

Културният календар на читалището отразява както национални, така и местни празници, годишнини, концерти, творчески срещи и т.н. И през 2018 г. се акцентира върху празници и обичаи, които традиционно се отбелязват от читалището. Такива са Бабинден и Димитровден, които реализирахме заедно с Клуба на пенсионера. Традиционно Баба Марта посети двата корпуса на ДГ „Братя Грим” и ДГ „Дружба” и връчи на децата мартенички за здраве и благополучие. Празникът Благовещение беше пресъздаден пред деца от група „Червената шапчица” на ДГ „Братя Грим” и пред гости от чужди страни, с които градината работи по общи проекти.

Традициите на този празник бяха представени и пред потребителите на Центъра за социална рехабилитация и интеграция на хора с увреждания. С този център направихме и мартенска работилница, а изработените мартенички бяха подарени на ДГ „Звездици”, която събира средства за лечение на болно дете. Съвместно с друг център за социална рехабилитация и интеграция за хора със зрителни увреждания организирахме пролетна работилница, в която изработихме красиви картички с пролетна тематика и обменихме опит в техниката квилинг.

От дълги години заедно с ДГ „Братя Грим” и ЕИЦ „Европа директно” отбелязваме Денят на Европа. Във викторината участваха два отбора от групите „Русалка” и „Златна птица”, съставени от деца, учители и родители. За всички деца бяха осигурени книжки за награди и почерпка.

Голям интерес предизвика и ІV Самостоятелна изложба на 13-годишната Виктория Михова. Изложбата беше наречена „Графични настроения” и в нея бяха представени 47 творби, показващи уникалния талант на младата художничка.

Най-значимите културни прояви на читалището са включени в Общинския културен календар, затова Община Шумен ги подкрепя както организационно, така и финансово. Тези прояви изграждат облика на всяко едно читалище. В тази категория попадат следните наши прояви:

* **Ден на Тракия** - реализиран съвместно с Тракийското дружество и с активната подкрепа на Културен клуб на пенсионера № 5. Поднесени бяха цветя на паметната плоча на тракийските бежанци, основали кв. „Тракия”, а в концертната програма със свои изпълнения се включиха ФГ „Тракия”, ФГ „От извора”, ВГ „Рябинушка” и Група за фолклорни и патриотични песни.
* **Национален конкурс „България в сърцата и мечтите ни”,** чийто съорганизатори са ДГ „Братя Грим” и ДГ „Дружба”. В конкурса участваха 264 деца, които изпратиха 293 литературни творби и рисунки. Участниците бяха от различни краища на България: Шумен, София, Варна, Бургас, Пловдив, Петрич, Попово, Търговище, Севлиево, Карнобат, Сливен, Дряново, Смолян, Плевен, Раднево и др. На всички наградени бяха връчени плакети и грамоти.
* **V Фестивал „Еньовска магия”** – Подредени бяха изложби –базари и арт работилнички. Проведоха се конкурси за най-хубав еньовски венец, за еньовско талисманче и за билкова рецепта. В концертната програма участваха: деца от ДГ „Братя Грим”, Женска фолклорна група „Болярка” от гр. Велики Преслав, ВГ „Медени гласове”, Група за руски песни „Рябинушка”, хор „Планинско ехо”, ФГ „Детелини” – с. Панайот Волов, Дом за стари хора „Д-р Стефан Смядовски” и др.
* **Участия на школата по класически танци** в Международен детско-юношески фестивал – конкурс „Свят, изкуство и море”- Златни пясъци, където бяха завоювани **две първи и едно второ място** и в ХІ Национална среща на детско-юношеските балетни състави – гр. Лясковец, която няма конкурсен характер.

**ЛЮБИТЕЛСКО ТВОРЧЕСТВО, ШКОЛИ, КЛУБОВЕ**

Читалището приобщава под своя покрив малки и големи. Тук те развиват своя талант и умения. Вратите на този дом са отворени за всички, които наистина го усещат като различното място, където могат получат нови знания, да общуват с хора със сродни интереси, да премахнат натрупаната умора и да се забавляват. Съществен акцент в тяхната дейност са участията им в различни фестивали, събори и конкурси.

**Школата по класически танци** провеждаше редовно репетиции през 2018 г. и постигна нови успехи. За първи път участва в Международен танцов фестивал в гр. Русе, където международно жури оценява уменията на над 2000 участника от България, Русия, Румъния, Италия, Гърция, Сърбия и др. страни. Журито оценяваше и класираше всеки танц по-отделно. Нашата балетна школа участва с пет танца в различни възрастови групи, като всички те бяха високо оценени от журито, което им присъди – **две първи места, едно второ, едно трето и едно шесто** място. Както вече споменахме **две първи и едно второ място** бяха завоювани и на Международния детско-юношески фестивал – конкурс „Свят, изкуство и море”- Златни пясъци. Успешно беше представянето и в двата традиционни балетни концерти - годишен и коледен, които се организират съвместно с балетната школа на ЦПЛР - ОДК – Шумен. По повод Международния ден на балета беше проведен открит урок пред родителите, на който три групи представиха заученият учебен материал през годината. През месец декември балетния състав участва в концертната програма по повод честването на 170 годишнината на СУ „Панайот Волов”.

През изминалата година продължи своята дейност и **Клуб „Тае-бо**”. Интересът към този клуб остава траен дълги години. Посещава се от жени и от мъже на различна възраст, които желаят да се освободят от негативните емоции и от стреса, да тонизират организма си и да го заредят с енергия.

През 2018 г. успешно работи и **Клуб за народни танци „Феникс”.** Клубът участва в V Фолклорен танцов фестивал „Море бушува, Обзор танцува” и в V Фестивал на клубовете за народни хора „Автентични ритми” в гр. Нови пазар, както и във Фестивал на цветята в с. Панайот Волов.

От новия сезон се радваме на младежкото и вдъхновено присъствие на най-младия ни хореограф – Ростислав Борисов, който постави началото на нов читалищен състав - **детския танцов състав „Пламъче**”. Макар и новосформиран съставът участва във Фолклорен събор „Шуменска есен с танц и песен” и в ХІІІ Национален музикален фестивал „Фолклорен изгрев” – гр. Варна, където завоюва **второ място**.

Тук е мястото да споменем, че преди няколко дни беше сформирана и започна репетиции още една нова танцова формация, но за възрастни – Клуб за народни танци „Шумналии”, чиито ръководител ще бъде отново Ростислав Борисов.

За съжаление някои от школите и формациите не издържаха във времето. Причините са различни – остаряла материална база на читалището, недобро отопление през зимните месеци, финансови затруднения на читалището през последните няколко години, ниска раждаемост и от там намалелият брой на деца и ученици, липсата на мотивация и интерес у учениците и самодейците към определени форми на дейност и т.н

Школата по английски език се радваше на добра посещаемост, но през есента на 2018 г. преподавателката преустанови работа по здравословни причини. Направихме опит да възстановим дейността на школата с нов преподавател, но нямаше достатъчно желаещи и не можаха да се сформират групи.

ФГ „Тракия” след като остана без ръководител също претърпя немалко сътресения. Някои от певиците се отказаха, други искаха да репетират в Клуба на пенсионера, тъй като това беше съвместна формация на читалището и на клуба. Както е казал народът: „Глас народен, глас - Божий”. Надяваме се групата да продължи да се включва в нашите прояви. Читалищното настоятелство им пожелава успехи и ги уверява, че ще ги подкрепя и в бъдеще, доколкото това е възможно.

Читалището е отворено за нови предложения и ще продължи да търси възможности за създаване на нови школи, клубове и състави, в зависимост от интересите на потребителите си.

**РАБОТА ПО ПРОЕКТИ**

През 2018 г. читалището работи по **три проекта**. Единият от проектите беше към **Министерството на културата** по програма „Българските библиотеки – съвременни центрове за четене и информираност”. По този проект бяха закупени 226 бр. книги на обща стойност 2 849,86 лв. Всички тези книги са обработени по изискванията на Наредбата за формиране и запазване на библиотечните фондове и са заведени в инвентарната книга и в книгата за движение на библиотечния фонд.

Другите два проекта бяха към **Общински фонд „Култура”.** Проектът **„Фолклор и класика – неочаквано добра комбинация”** беше разработен, за да обезпечи участието на читалището в Карнавала на плодородието. В карнавалното дефиле представихме фолклора и класиката в неочаквано танцово единство. В осъществяването на идеята се включиха две читалищни формации – балетната школа и Клуб за народни танци „Феникс”. Изявата на карнавалната ни група беше много впечатляващо и беше оценено от журито с **първа награда и с награда за артистичност**.

Вторият проект към Общински фонд „Култура” беше озаглавен **„Приказна Коледа”.** Благодарение на него беше реализиран традиционния коледен балетен концерт, който се състоя в залата на Младежкия дом. В него бяха включени изпълнения на балетните школи на читалището и на ЦПЛР – ОДК – Шумен, както и изпълнители от СУ „Сава Доброплодни”.

Както всички знаете през последните години читалището имаше сериозни проблеми с осигуряване на отоплението през зимните месеци, затова през 2018 г. работихме активно за намиране на спонсори за закупуване на климатици. Усилията ни се увенчаха с успех. Два климатика за библиотеката и за учебната зала бяха дарени от „АЛКОМЕТ” АД, а „Автомагистрали - Черно море” АД ни дариха с още един климатик. Общата сума на тези дарения е 4 696,44 лв. Работата ни в тази посока ще продължи и в бъдеще, за да можем да осигурим отопление и в камерната зала и в канцеларията на организатора и художествения ръководител.

Финансовото състояние на читалището през 2018 г. се стабилизира, но това стана за сметка на икономии от фонд „Работна заплата” и от болнични, както и прецизирането на всеки един разход. Това ще продължи и в бъдеще, тъй като през следващите няколко години предстои пенсиониране на трима щатни служители и Читалищното настоятелство е длъжно да спази закона и да им изплати обезщетенията при пенсиониране.

Ние сме убедени, че и през следващите години, читалищното ръководство ще работи с много професионализъм, с чувство на отговорност и ще продължи мисията, не само да съхрани, а и да доразвие традиционната българска култура и ценности.

От името на Читалищното настоятелство и на служителите, благодарим на всички читалищни членове за подкрепата, помощта и доверието, което ни оказвате и без които е немислимо бъдещето на Нашето читалище.

Отчетният доклад на Настоятелството е приет на Общо отчетно-изборно събрание на НЧ „Боян Пенев – 1949 г.”, проведено на 27.03.2019 г.

Председател: Д. Димиев

**Списъци на членовете на Читалищното настоятелство и Проверителната комисия, избрани на Общо отчетно – изборно събрание на НЧ „Боян Пенев – 1949 г.”, проведено на 27.03.2019 г.**

**Читалищното настоятелство:**

1. Димитър Стефанов Димиев - Председател
2. Виолета Василева Папазова
3. Иванка Георгиева Джелепова
4. Юлия Златанова Христова
5. Катерина Миткова Обретенова
6. Евгения Цветанова Панова
7. Светла Денчева Станчева

**Проверителната комисия:**

1. Начка Господинова Димова - Председател
2. Жулиета Дончева Нешкова
3. Свилен Красимиров Динков

**НАРОДНО ЧИТАЛИЩЕ „БОЯН ПЕНЕВ – 1949 Г.”**

**гр. Шумен, ул. „Одрин” № 12**

**КУЛТУРЕН КАЛЕНДАР ЗА 2019 ГОДИНА**

**Януари**

1. Бабинден

**Февруари**

1. Трифон Зарезан

**Март**

1. Баба Марта в ЦДГ „Братя Грим”
2. Участие на ДТС „Пламъче” в ІV Нац. конкурс „Децата на България – пеят, танцуват, рисуват”
3. Годишно отчетно събрание
4. Ден на Тракия
5. Международен ден на детската книга. „В приказния свят на Андерсен” – литературни игри с ученици от ІV клас на СУ „Васил Левски”

**Април**

1. Международен ден на детската книга. „В приказния свят на Андерсен” – литературни игри с ученици от ІV клас на СУ „Васил Левски”
2. Великденска работилница
3. Международен ден на книгата и авторското право

- Забавното четене - с ученици от І клас на СУ „Васил Левски”

* Литературни игри с ІV клас на СУ „Васил Левски”;
* Ден на отворените врати в читалищната библиотеката

**Май**

1. Ден на Европа – 9.VІ
2. Концерт, посветен на 70 години от създаването на читалището и 25 години от създаването на Школата по класически балет - /13-15.V/ - Мл. дом
3. Забавното четене – с ученици от ІІ клас на СУ „Васил Левски”
4. Национален конкурс „България в сърцата и мечтите ни”

**Юни**

1. Участие на школата по класически балет в Международен детски балетен фестивал „С любов за танца” – гр. Пловдив /1-5.VІ/
2. Годишен концерт на школата по класически танци – 14.VІ
3. Участие на школата по класически танци в Нац. среща на детско юношеските балетните състави – гр. Лясковец - /16-17.VІ/
4. Фестивал „Еньовска магия” – 24.VІ /понеделник/

**Юли**

1. Детска лятна работилница „Открий какво умееш”. Занимания по приложни изкуства, декупаж, квилинг и други.

**Август -** отпуски

**Септември**

1. Подготовка и откриване на новата учебна година в читалището
2. Ден на Съединението
3. Ден на Независимостта

**Октомври**

1. Меден фестивал „Шумен жужи”
2. Ден на възрастните хора; Ден на музиката и на поезията
3. Димитровден

**Ноември**

1. Ден на народните будители
2. Ден на християнското семейство

**Декември**

1. Никулден
2. Коледен балетен концерт